ราคาทองปิดร่วงกว่า 8 ดอลล์ หลังประธานเฟดส่งสัญญาณชัดเจนขึ้นดบ.
สัญญาทองคำตลาดนิวยอร์กปิดร่วงลงเมื่อคืนนี้ (25 ก.ย.) เพราะได้รับแรงกดดันจากการแข็งค่าของสกุลเงินดอลลาร์ หลังจากนางเจเน็ต เยลเลน ประธานธนาคารกลางสหรัฐ (FED) ส่งสัญญาณชัดเจนว่าเฟดจะเริ่มปรับขึ้นอัตราดอกเบี้ยภายในปีนี้ ซึ่งปัจจัยดังกล่าวส่งผลให้นักลงทุนเทขายสัญญาทองคำซึ่งเป็นสินทรัพย์ที่ปลอดภัย
26 ก.ย. 2558

สำนักข่าวอินโฟเควสท์รายงานว่า สัญญาโลหะเงินส่งมอบเดือนธ.ค.ลดลง 1.90 เซนต์ ปิด (25 ก.ย.) ที่ 15.111 ดอลลาร์/ออนซ์, สัญญาพลาตินัมส่งมอบเดือนต.ค.ร่วงลง 4.70 ดอลลาร์ ปิดที่ 951.10 ดอลลาร์/ออนซ์ และสัญญาพัลลาเดียมส่งมอบเดือนธ.ค.พุ่งขึ้น 11.15 ดอลลาร์ ปิดที่ 667.60 ดอลลาร์/ออนซ์
สัญญาทองคำร่วงลงเนื่องจากการแข็งค่าของดอลลาร์ส่งผลให้สัญญาทองคำซึ่งซื้อขายในรูปสกุลเงินดอลลาร์นั้น มีราคาแพงขึ้นและไม่น่าดึงดูดใจสำหรับนักลงทุนที่ถือสกุลเงินอื่นๆ ทั้งนี้ ดอลลาร์แข็งค่าขึ้นหลังจากนางเยลเลนแถลงครั้งล่าสุดว่า เฟดมีแนวโน้มขึ้นอัตราดอกเบี้ยในปีนี้ ตราบใดที่ภาวะเงินเฟ้อยังคงมีเสถียรภาพ และเศรษฐกิจสหรัฐมีความแข็งแกร่งเพียงพอที่จะหนุนการจ้างงาน
การส่งสัญญาณที่ชัดเจนของนางเยลเลนในครั้งนี้ ทำให้ความไม่แน่นอนในตลาดลดลงและยังบ่งชี้ถึงความแข็งแกร่งของเศรษฐกิจสหรัฐด้วย ซึ่งปัจจัยดังกล่าวส่งผลให้นักลงทุนลดความต้องการทองคำซึ่งเป็นสินทรัพย์ที่ปลอดภัย
นอกจากนี้ ข้อมูลที่บ่งชี้ถึงความแข็งแกร่งของเศรษฐกิจสหรัฐยังทำให้นักลงทุนลดการถือครองสินทรัพย์ที่ปลอดภัยเช่นกัน กระทรวงพาณิชย์สหรัฐเปิดเผยว่า จีดีพีขั้นสุดท้ายสำหรับช่วงไตรมาส 2 ของปีนี้ ขยายตัว 3.9% ซึ่งสูงกว่าตัวเลขที่ประเมินไว้ก่อนหน้านี้ที่ระดับ 3.7% และสูงกว่าที่นักวิเคราะห์คาดว่าจะขยายตัว 3.7% บ่งชี้ว่าเศรษฐกิจสหรัฐมีความแข็งแกร่งขณะเข้าสู่ช่วงไตรมาส 3